Σάντρο Μποττιτσέλλι

Ο **Αλεσσάντρο ντι Μαριάνο Φιλιπέπι** (ιταλ.:*Alessandro di Mariano di Vanni Filipepi* 1 Μαρτίου 1445 – 17 Μαΐου 1510) γνωστός περισσότερο ως **Σάντρο Μποττιτσέλλι**, (Sandro Botticelli) ήταν διακεκριμένος Ιταλός ζωγράφος της αναγέννησης . Αποτέλεσε έναν από τους πιο γνωστούς και επιτυχημένους καλλιτέχνες της εποχής του του οποίου η φήμη άρχισε να εξανεμίζεται κατά τις αρχές του 16ου αιώνα όταν οι φιλοσοφικές ιδέες που διαπερνούσαν τους πίνακές του άρχισαν να εκτοπίζονται.  Το ενδιαφέρον για το έργο του αναθερμάνθηκε στα μέσα του 19ου αιώνα οπότε απέκτησε αυτή τη θέση και την αναγνώριση που κατέχει μέχρι σήμερα. 

## Βίος και έργο
Σχεδόν το σύνολο των πληροφοριών για τη ζωή του Μποτιτσέλι προέρχεται από τη βιογραφία του Τζόρτζιο Βαζάρι, καθώς και από επίσημα έγγραφα της εποχής. Γεννήθηκε το 1445 (ως έτος γεννήσεως αναφέρεται επίσης το 1444) στη Φλωρεντία και ήταν το τελευταίο παιδί του βυρσοδέψη Μαριάνο ντι Βάνι και της Σμεράλντα. Σε νεαρή ηλικία άρχισε να εξασκείται ως χρυσοτέχνης, αξιοσέβαστο επάγγελμα της εποχής, το οποίο ακολούθησαν στα πρώτα τους βήματα και άλλοι ζωγράφοι της Αναγέννησης. Σε ηλικία περίπου δεκαοκτώ ετών αποφάσισε να εγκαταλείψει τη χρυσοτεχνία και να ασχοληθεί με τη ζωγραφική. Μαθήτευσε στο πλευρό του Φρα Φιλίππο Λίππι (περ. 1406-1469), ενός από τους διασημότερους ζωγράφους της Φλωρεντίας, ο οποίος συνεργαζόταν με ισχυρές οικογένειες της πόλης, όπως των Μεδίκων, λαμβάνοντας σημαντικές παραγγελίες. Ο Μποττιτσέλλι βρέθηκε στο εργαστήριό του, στο Πράτο, πιθανότατα από το 1461 ή 1462 μέχρι το 1467 και ο πρώτος πίνακας που φιλοτέχνησε, μία *Προσκύνηση των Μάγων*, χρονολογείται την περίοδο 1465-67.

Μετά την ολοκλήρωση των σπουδών του κοντά στον Λίπι, επέστρεψε στη γενέτειρά του και απέκτησε το δικό του εργαστήριο. Την ίδια περίοδο, δέχθηκε την επιρροή του Αντρέα ντελ Βερρόκκιο, δασκάλου του Λεονάρντο ντα Βίντσι. Μία από τις πρώτες παραγγελίες που ανέλαβε, χρονολογείται με ακρίβεια στο 1470 και περιλάμβανε μία σειρά πινάκων που θα απεικόνιζαν τις επτά βασικές αρετές (δύναμη, πίστη, ελπίδα, δικαιοσύνη, αγάπη, σύνεση και εγκράτεια), για λογαριασμό ενός ειδικού δικαστηρίου, με αρμοδιότητα σε υποθέσεις εμπορικού δικαίου. Ο Μποτιτσέλι φιλοτέχνησε τελικά μόνο τη *Δύναμη*, έργο για το οποίο έλαβε την αμοιβή του στις 18 Αυγούστου 1470. Δύο χρόνια αργότερα, έγινε μέλος της συντεχνίας του Αγίου Λουκά, ενώ στα πρακτικά της συντεχνίας αναφέρεται επίσης ο γιος του δασκάλου του και ζωγράφος Φιλίππο Λίππι ως βοηθός του. Το 1474 ταξίδεψε στην Πίζα, όπου κατόπιν παραγγελίας ανέλαβε να φιλοτεχνήσει νωπογραφίες για το Καμποσάντο, ωστόσο εργάστηκε τελικά για τη διακόσμηση του καθεδρικού ναού της πόλης φιλοτεχνώντας την *Ανάληψη της Παναγίας*, έργο που όμως δεν ολοκλήρωσε, για άγνωστους λόγους. Στη δεκαετία του 1470, ο Μποττιτσέλλι ολοκλήρωσε αρκετές προσωπογραφίες μέσα από τις οποίες εδραιώθηκε η φήμη του, όπως φαίνεται από το γεγονός πως φιλοτέχνησε πορτρέτα επιφανών προσωπικοτήτων της υψηλής κοινωνίας της Φλωρεντίας. Στις σημαντικότερες από αυτές, ανήκει η *Προσωπογραφία του Τζουλιάνο των Μεδίκων* (περ. 1476-78) καθώς και η *Προσωπογραφία νέου που κρατά μετάλλιο του Κόζιμο των Μεδίκων* (περ. 1475). Ο Μποτιτσέλι συνδέθηκε στενά με την οικογένεια των Μεδίκων και μέσα από τον ευρύτερο κύκλο των γνωριμιών της, ήρθε σε επαφή με τις ιδέες του νεοπλατωνισμού.

right|thumb|320px|''Αλληγορία της Άνοιξης'' (περ. 1482). Στο κέντρο της σύνθεσης δεσπόζει η μορφή της Αφροδίτης, ενώ πάνω από το κεφάλι της, ο Έρωτας ρίχνει τα βέλη του με τα μάτια δεμένα. Στο αριστερό τμήμα του πίνακα διακρίνονται οι τρεις Χάριτες και ο Ερμής. Στο δεξί άκρο, ο Ζέφυρος κυνηγά τη νύμφη Χλωρίδα, δίπλα από την οποία βρίσκεται η θεά των λουλουδιών Φλώρα. 
Το 1480, η οικογένεια Βεσπούτσι του ανέθεσε μία νωπογραφία για την εκκλησία των Αγίων Πάντων στη Φλωρεντία, με θέμα το όραμα του Αγίου Αυγουστίνου στο οποίο εμφανίστηκε ο Άγιος Ιερώνυμος. Το έργο αυτό, επρόκειτο να συνοδεύσει τη νωπογραφία του Αγίου Ιερώνυμου, έργο του Ντομένικο Γκιρλαντάιο. Τον επόμενο χρόνο επισκέφτηκε τη Ρώμη, προσκεκλημένος του πάπα Σίξτου Δ΄, προκειμένου να διακοσμήσει μαζί με άλλους διακεκριμένους ζωγράφους της εποχής όπως ο Ντομένικο Γκιρλαντάιο, ο Κόζιμο Ροσέλι και ο Περουτζίνο, τους τοίχους της Καπέλα Σιξτίνα. Ο Μποτιτσέλι φιλοτέχνησε, για το σκοπό αυτό, τρεις νωπογραφίες στις οποίες απεικονίζονται οι *Πειρασμοί του Μωυσή*, η *Τιμωρία των εξεγερμένων Εβραίων* και οι *Πειρασμοί του Χριστού*. Επέστρεψε στη Φλωρεντία την άνοιξη του 1482 και τα επόμενα χρόνια ολοκλήρωσε αρκετά αλληγορικά έργα, με θέματα δανεισμένα από τη μυθολογία, χωρίς ωστόσο να εγκαταλείψει τις θρησκευτικές συνθέσεις. Σε αυτή την περίοδο ανήκει και ένα από τα σημαντικότερα έργα του, η ''Αλληγορία της Άνοιξης'' (''La Primavera''), πίνακας που συμβολίζει τον ερχομό της ομώνυμης εποχής και αποτελεί ένα από τα πλέον δυσερμήνευτα έργα του Μποτιτσέλι. Κεντρική μορφή του έργου είναι η θεά του έρωτα Αφροδίτη, η οποία απεικονίζεται στον κήπο της, πλαισιωμένη από τις τρεις Χάριτες που εκτελούν ένα κυκλικό χορό, τον αγγελιοφόρο Ερμή, τον φτερωτό Έρωτα, τη θεά των λουλουδιών Φλώρα και τον Ζέφυρο, ο οποίος κυνηγά μία νύμφη. Θεωρείται πιθανό πως ο Μποτιτσέλι εμπνεύστηκε την *Άνοιξη* από το έργο του ποιητή της αυλής των Μεδίκων, Άντζελο Πολιτσιάνο, ενώ άλλες γραπτές πηγές που έχουν προταθεί για την κατανόηση των λεπτομερειών του πίνακα είναι το έργο του Οβίδιου *Fasti*, καθώς και το *De rerum naturae* του Λουκρήτιου.

[left|thumb|300px|''[Η Γέννηση της Αφροδίτης (Μποτιτσέλι)|Η Γέννηση της Αφροδίτης* (περ. 1485), 172,5 x 278,5 εκ, Ουφίτσι, Φλωρεντία. Ο Μποττιτσέλλι απεικονίζει την Αφροδίτη να στέκεται σε ένα [[κοχύλι]] που επιπλέει, ενώ ο Ζέφυρος και η Αύρα την οδηγούν στη στεριά, όπου μία από τις Ώρες την περιμένει για να την καλύψει με ένα μανδύα. ]] 
Το 1482 συμμετείχε στη διακόσμηση της *Sala dei Gigli* στο Παλάτσο Βέκιο, αν και δεν διασώζεται κανένα ίχνος από το έργο του. Τον επόμενο χρόνο φιλοτέχνησε τέσσερις σκηνές, βασισμένες στο *Δεκαήμερο* του [[Βοκάκιος|Βοκάκιου]], παραγγελία του εμπόρου της Φλωρεντίας Αντόνιο Πούτσι. Οι πίνακες προορίζονταν ως δώρο για το γάμο του γιου του, Τζιανότσο, και απεικόνιζαν την ιπποτική ιστορία αγάπης με πρωταγωνιστή τον ήρωα Ναστάζιο ντέλι Ονέστι. Στα μέσα της δεκαετίας του 1480 ολοκληρώθηκε επίσης ένας από τους πλέον δημοφιλείς πίνακές του, η *Γέννηση της Αφροδίτης*, έργο του οποίου δεν γνωρίζουμε τον παραγγελιοδότη, ωστόσο εικάζεται πως αποτέλεσε παραγγελία της οικογένειας των Μεδίκων καθώς βρισκόταν στην κατοχή της οικογένειας στις αρχές του 16ου αιώνα. Ο Μποτιτσέλι φιλοτέχνησε το έργο χρησιμοποιώντας ως πηγή τον [[Όμηρος|Όμηρο]] και απεικόνισε τη στιγμή κατά την οποία η [[Αφροδίτη (μυθολογία)|Αφροδίτη]] φθάνει στο νησί των Κυθήρων, μετά τη γέννησή της. Στο αριστερό άκρο του πίνακα, απέδωσε το [[Ζέφυρος|Ζέφυρο]] μαζί με την Αύρα, οι οποίοι προσπαθούν να φυσήξουν έτσι ώστε η Αφροδίτη να φτάσει στη στεριά όπου θα την υποδεχτεί μία από τις [[Ώρες (μυθολογία)|Ώρες]]. Ο Μποτιτσέλι απεικόνισε την Αφροδίτη σύμφωνα με τις κλασικές αναλογίες των αρχαίων αγαλμάτων, ενώ για τη στάση της ακολούθησε το πρότυπο της *Αιδήμονος Αφροδίτης* (*Venus Pudica*).

[[Αρχείο:Mystical nativity.jpg|right|thumb|250px|*Η μυστική γέννηση*, 1500, 108.5 x 15 εκ, Εθνική Πινακοθήκη, [[Λονδίνο]]]]
Σύμφωνα με τον [[Τζόρτζιο Βαζάρι|Βαζάρι]], ο Μποτιτσέλι ανταποκρίθηκε στην έξαρση του θρησκευτικού συναισθήματος που σημειώθηκε στη [[Φλωρεντία]] στα τέλη του 1480 με υπαίτιο τον μοναχό [[Τζιρόλαμο Σαβοναρόλα]]. Στην προτροπή του τελευταίου, προς τους πολίτες της Φλωρεντίας, να ρίξουν στην «πυρά της ματαιοδοξίας» (*falò delle vanità*) όλα τα πολύτιμα αντικείμενά τους, ανταποκρίθηκαν αρκετοί ζωγράφοι της εποχής, καταστρέφοντας μέρος των έργων τους, ωστόσο δεν είναι βέβαιο αν ο Μποτιτσέλι ανήκε σε αυτούς. Η επίδραση του Σαβοναρόλα αποτυπώθηκε στο έργο του, ειδικότερα μέσα από την εμφανή μείωση των πινάκων με κοσμικά θέματα. Ο τελευταίος μη θρησκευτικός πίνακας που φιλοτέχνησε ήταν *Η Συκοφαντία του Απελλή* (περ. 1495), έργο που βασίστηκε σε ένα χαμένο έργο του ζωγράφου της αρχαιότητας [[Απελλής|Απελλή]], γνωστό μόνο μέσα από τους *Νεκρικούς Διαλόγους* του [[Λουκιανός|Λουκιανού]]. Ένα από τα σημαντικότερα έργα του Μποτιτσέλι σε αυτή την περίοδο, ενδεικτικό της επιρροής του Σαβοναρόλα αλλά και της θρησκευτικής έξαρσης της εποχής, υπήρξε επίσης η *Μυστική Γέννηση* (1500), που αποτελεί μία εκδοχή του θέματος της προσκύνησης των ποιμένων και φιλοτεχνήθηκε μετά τον απαγχονισμό του [[Σαβοναρόλα]]. Είναι ο μοναδικός πίνακας που φέρει την υπογραφή του Μποτιτσέλι καθώς και την ημερομηνία ολοκλήρωσής του, χάρη στην [[αρχαία ελληνική γλώσσα|αρχαία ελληνική]] επιγραφή που φιλοτέχνησε ο ίδιος, η οποία έγραφε:

<blockquote>
*Εγώ, ο Αλέξανδρος, ζωγράφισα το έργο αυτό, στο τέλος του έτους 1500, σε καιρούς ταραγμένους για την Ιταλία, στο μισό του χρόνου, κατά την εκπλήρωση της προφητείας του 11ου κεφαλαίου [της Αποκάλυψης] του Ιωάννη, στην εποχή της δεύτερης πληγής της Αποκάλυψης, όταν ο διάβολος αφήνεται ελεύθερος για τρεισήμισι χρόνια. Μετά θα αλυσοδεθεί σύμφωνα με το 12ο κεφάλαιο και θα τον δούμε να συντρίβεται, όπως σε αυτό τον πίνακα. *
</blockquote>

Στα τελευταία έργα του, ο Μποτιτσέλι υιοθέτησε ένα απλούστερο ύφος, απέριττο και απαλλαγμένο από έντονα διακοσμητικά στοιχεία που θα αποσπούσαν την προσοχή του θεατή από το κεντρικό θέμα, πιθανά διότι δεν στόχευε στην τέρψη όσο στη διδακτική λειτουργία του πίνακα. Στο τέλος της ζωής του, διάφορες ασθένειες καθώς και μία αναπηρία εξαιτίας της παραμόρφωσης της πλάτης του, του στέρησαν την επαφή με τη ζωγραφική. Πέθανε στις 17 Μαΐου του 1510 και ενταφιάστηκε στο κοιμητήριο της εκκλησίας των Αγίων Πάντων.

==Έργα==

<gallery widths="220px" heights="220px" perrow="5" caption="Πορτρέτα από τον Σάντρο Μποττιτσέλλι">
File:Sandro Botticelli - Idealized Portrait of a Lady (Portrait of Simonetta Vespucci as Nymph) - Google Art Project.jpg|*Πορτρέτο νεαρής γυναίκας*, πιθανώς της Simonetta Vespucci,  1484  
File:Sandro Botticelli 074.jpg|*Πορτρέτο άντρα με μετάλλιο του Cosimo του πρεσβύτερου*, 1474
File:Lippi, Filippino - Portrait of a Youth - National Gallery of Art.jpg|*Πορτρέτο νεαρού άντρα με κόκκινο φέσι*, περ. 1485

File:Portrait de Dante.jpg|*Πορτρέτο του Δάντη Αλιγκέρι*, 1495
File:Botticelli, ritratto di giuliano de' medici bergamo.jpg|*Ο Τζουλιάνο των Μεδίκων* περ. 1475
File:Simonetta Vespucci007.jpg|*Η όμορφη Σιμονέττα* [[Simonetta Vespucci]], περ. 1480-1485
File:Botticelli - Portrait of a Young Man Holding a Roundel.jpg|*Πορτρέτο νεαρού άντρα που κρατά μετάλλιο* περ.  1480-1485
 
File:Sandro Botticelli - Ritratto di giovane donna.jpg|*Πορτρέτο νεαρής γυναίκας*, 1475
</gallery>

<gallery widths="170px" heights="200px" perrow="5" caption="Άλλα έργα του Μποτιτσέλι">

File:Botticelli Scotland 96.jpg|*Η Παναγία και το θείο βρέφος* 
File:Botticelli, annunciazione di cestello 02.jpg|*Ο Ευαγγελισμός της Θεοτόκου* 
File:Botticelli, madonna della melagrana 01.jpg|*Η Θεοτόκος του ροδιού* (Madonna della Melagrana)
File:Botticelli, adorazione dei magi uffizi.jpg|*Η Προσκύνηση των μάγων* 
File:Sandro Botticelli - Madonna of the Magnificat (detail) - WGA02716.jpg|*Τρεις άγγελοι*

File:Sandro Botticelli 015.jpg|*Θρήνος για τον νεκρό Χριστό*
File:Botticelli, calunnia 02.jpg|*Η Συκοφαντία του Απελλή*, λεπτομέρεια

File:Sandro Botticelli (1445 - 1510) - The Virgin and Child with singing Angels (Raczyński Tondo) - 102A - Gemäldegalerie.jpg |*Η Θεοτόκος και οκτώ άγγελοι με κρίνα*, περ. 1478

File:Sandro Botticelli 025.jpg|*Απόγνωση*

File:Sandro Botticelli 054.jpg|*Ο Άγιος Σεβαστιανός*, 1474

</gallery>





==Δείτε επίσης==
*[[Η συκοφαντία (Μποτιτσέλι)]]
* [[Κατάλογος Ιταλών ζωγράφων]]

== Σημειώσεις ==
<div style="font-size:90%;"><references/></div>

== Βιβλιογραφία ==
* Giorgio Vasari, *Le vite de' più eccellenti pittori, scultori, e architettori*, 1550 (Τζόρτζιο Βαζάρι, *Οι βίοι των εξοχοτέρων ζωγράφων, γλυπτών και αρχιτεκτόνων* -αποσπασματική ελληνική μετάφραση από τον Στέλιο Λυδάκη, "Κανάκης", 1995) 
* Barbara Deimling, *Σάντρο Μποτιτσέλι 1444/1445-1510*, Taschen 2005, ISBN 960-235-713-4
* Ronald Lightbrown, *Sandro Botticelli: Life and Work*, Abbeville Press (1989), ISBN 089-659-231-0

== Εξωτερικοί σύνδεσμοι ==

* [http://www.newadvent.org/cathen/02708b.htm *Sandro Botticelli*], λήμμα της *Καθολικής Εγκυκλοπαίδειας*
* [http://www.artchive.com/artchive/B/botticelli.html *Sandro Botticelli'' (artchive)]
* http://www.wga.hu/frames-e.html?/bio/b/botticel/biograph.html - Βιογραφία και φωτογραφίες έργων του Μποτιτσέλι
* World Art Treasures 
* Tα έργα του Σάντρο Μποττιτσέλλι 

Κατηγορία:Φλωρεντία
Κατηγορία:Ιταλοί ζωγράφοι του 15ου αιώνα
Κατηγορία:Ζωγράφοι της Αναγέννησης